钦定古今图书集成/方舆汇编/职方典/第1281卷 > 《铁炉步志》前人
## 钦定古今图书集成/方舆汇编/职方典/第1281卷 > 《铁炉步志》前人

江之浒，凡舟可縻而上下者曰步。永州北郭有步曰
《铁炉步》。余乘舟来，居九年，往来求其所以为铁炉者，
无有。问之人，曰：“盖尝有锻铁者居。其人去而炉毁者，
不知年矣，独有其号冒而存。”余曰：“嘻！世固有事去名
存而冒焉若是耶？”步之人曰：“子何独怪是？今世有负
其姓而立于天下者，曰：‘吾门大，他不我敌也’。”问其位
与德，曰：“久矣其先也。”然而彼犹曰“我大”，世亦曰“某氏
大。”其冒于号，有以异于兹步者乎？向使有闻兹步之
号，而不足釜锜钱镈刀𫓧者，怀价而来，能有得其欲
乎？则求位与德于彼，其不可得亦犹是也。位存焉而
德无有，犹不足以大其门，然且乐为之下。子胡不怪
彼而独怪于是大者？桀冒禹，纣冒汤“幽，厉冒文、武，以
傲天下。”由不推知其本，而姑大其故号，以至于败，为
世笑僇！斯可以甚惧！若求兹步之实，而不得釜锜、钱
镈、刀𫓧者，则去而之他，又何害乎？子之惊，于是末矣。
余以为古有太史，观民风，采民言，若是者则有得矣。
嘉其言可采，书以为志。